
שלום רב,


הנדון: פנייתך לפי חוק חופש המידע אודות שוהים בלתי חוקיים, מסתננים ועובדים זרים


במענה לפנייתך ובהתאם למענה מנהל המחלקה לאוכלוסיות מיוחדות במשרד הבריאות, הריני להשיבך את הדברים הבאים:

1. כללי
בהיבט העדר הכיסוי הביטוחי הרפואי, משרד הבריאות אינו מבחין בין שוהים בלתי חוקיים ומסתננים. אוכלוסיית העובדים הזרים היא נבדלת מתוקף מעמדה החוקי והזמני בארץ ומהנגזרות מכך.
לעניין עובדים זרים - כל מעסיק של עובד זר בישראל מחויב ברכישת ביטוח עובד זר דרך חברות הביטוח השונות לתקופת עבודתו, בהתאם למוגדר בתקנות. 
משרד הבריאות אינו מנהל מעקב אחר מספר המבוטחים או תמהיל פניותיהם של עובדים זרים לשירותי בריאות.
לעניין המסתננים – ככל שאוכלוסייה זו היא חלק מאוכלוסיית חסרי הביטוח הרפואי בישראל (הכוללת גם שוהים בלתי חוקיים משטחי הרשות הפלסטינית, תיירים שאשרת שהייתם פגה ואחרים), משרד הבריאות מעמיד מספר מענים בהם מרפאת טרם לחסרי ביטוח בדרום תל אביב. מרפאה זו משרתת כאמור את כלל אוכלוסיית חסרי הביטוח בישראל, ונותנת מענה לכ-25 אלף פניות בשנה.
בנוסף לפי חוק זכויות החולה, התשנ"ו-1996 "... במצב חירום רפואי זכאי אדם לקבל טיפול רפואי דחוף ללא התניה ...", ובכלל זה התניית תשלום או כיסוי ביטוחי. בהתאם להוראת חוק זה, בתי החולים בארץ מעניקים טיפול במצבי חירום רפואיים לכלל אוכלוסיית חסרי הביטוח. מאומדן שנעשה לגבי 2016, הקף החובות האבודים של בתי החולים עמד על כ-40 מלש"ח לשנה.

2. מספר העובדים הזרים אשר נזקקו לשירות כלשהו מישרותי המבריאות בין השנים 2005-2017:
משרד הבריאות אינו מנהל מעקב אחר שירותי הבריאות הניתנים לעובדים זרים.

3. מספר המסתננים אשר נזקקו לשירות כלשהו משירותי הבריאות בין השנים 2005-2017:
הנתונים הקיימים במשרד מתייחסים לאוכלוסיית חסרי הביטוח בכללותה, ולא ניתן לזקק מתוכה את אוכלוסיית המסתננים. 

4. מספר הפניות לשירותי הבריאות של מסתננים בעקבות תאונות עבודה בין השנים 2005-2017:
כאמור, לא ניתן לזקק את אוכלוסיית המסתננים מתוך האוכלוסייה הכללית של חסרי הביטוח, ובנוסף לא תמיד תאונת עבודה מדווחת ככזו, בין היתר כיוון שאוכלוסייה זו לעיתים מועסקת ללא אישורים וללא יחסי עובד-מעביד. עוד נציין שנושא תאונות העבודה הוא באחריות המוסד לביטוח לאומי.

5. פניות לשירותי הבריאות עקב תאונות עבודה של מסתננים לפי מחוזות בין השנים 2005-2017 - ראה תשובה ל-4 לעיל.

6. פניות לשירותי הבריאות עקב תאונות עבודה של מסתננים לפי בתי חולים בין השנים 2005-2017 - ראה תשובה ל-4 לעיל.

7. פניות לשירותי הבריאות של אזרחי ישראל עקב תאונות עבודה בין השנים 2005-2017:
לא ניתן לבודד נתון זה שכן הטיפול יכול להתמשך על פני זמן רב ועל פני מספר מענים, בין אם בבית החולים ובין אם בקהילה.

8. מספר פניות של מסתננים לשירותי הבריאות עקב תאונות עבודה, חלוקה לפי סוג טיפול ו/או חלוקה לפי מחלקה מטפלת בין השנים 2005-2007 - ראה תשובה 4 לעיל.

9. חובות כספיים בגין טיפול של מסתננים לשירותי הבריאות בין השנים 2005-2017:
כאמור, לא ניתן לבודד את חובות המסתננים מתוך חובות חסרי הביטוח. האומדן הכולל של חובות אבודים לבתי החולים בגין חסרי ביטוח עומד על כ-40 מלש"ח בשנה.

10. חובות כספיים בגין טיפול של עובדים זרים  לשירותי הבריאות בין השנים 2005-2017:
אין בידי המשרד מידע זה נוכח העובדה שעובדים זרים מבוטחים בביטוח רפואי עובד זר על פי חוק, והמבטח הוא שנושא בהוצאה הרפואית. 

11. הכנסות בגין טיפול רפואי במסתננים בין השנים 2005-2017, חלוקה לפי מקור ההכנסה:
כפי שצויין לעיל ההערכה השנתית לשנת 2016 של חובות אבודים נעמדת בכ-40 מלש"ח.

בכבוד רב,

ענת אילוז, עו"ד
הממונה על העמדת מידע לציבור
	מינהל איכות ושירות

